Isidumbu Sesizalwane seZimbabwe Sitholakala Sibotshelwe Esihlahleni eBotswana
Isidumbu sikaNkosikazi Shingai Dliwayo obesebenzela inkampani yeAir Zimbabwe, obulewe okwesihluku eBotswana duze lomngcele wePlumtree. sitholakele sibotshwe izandla lenyawo
GABORONE — Amapholisa eBotswana athi asephezu kokucubungula udaba lokubulawa kowayeyisiphathamandla senkampani ye Air Zimbabwe, unkosikazi Shingai Dliwayo obulewe kabuhlungu eBotswana duze lomngcele owePlumtree. Isikhulumi samapholisa eBotswana, umnunzana Dipheko Motube utshele iStudio 7 ukuthi baqhubeka becubungula udaba lukankosikazi Dliwayo kulandela ukutholakala kwesidumbu sakhe duze komngcele wePlumtree ngempelaviki. UMotube uthi akukaveli okunengi ngemfa kaDliwayo, noma nje ebikwa wabizwa ngabantu eBotswana ukuzokhulumisana ngezebhizimusi. UMotube uthi abakalandeli umkhondo wokuthi kungabe kulabantu abaselomkhuba wokuhuga abantu bebayenga ngokuthi bababizela ukuzokhuluma ngezebhizimusi bathi bengafika elizweni kumbe bababulalele endleni bengachaphela kweleBotswana… UDliwayo ubikwa etholakakele ebotshelwe esihlaleni, ebotshwe konke izandla lenyawo. Amapholisa aweZimbabwe abikwa esefikile ukuzoncedisa ekucubunguleni loludaba, bebambene izandla labanye babo abeBotswana. Amaphephandaba amanengi, ikakhulu aweZimbabwe, abike ukuthi sekusesatshelwa ukuthi sekulezikliwi ezinxusa abantu kweleBotswana zithembisa ukukhuluma ngezebhizimusi, kanti inhloso yibugebengu. IStudio 7 izame ukubamba ummmeli weZimbabwe kwele Botswana, umnumzana Thomas Mandigora, kodwa ihofisi yakhe ithe akekho elizweni okwamanye njalo akula omunye ongakhuluma lentathelizindaba ngalolu daba ngaphandle kwakhe. Inengi labeZimbabwe liveze ukukhathazeka njalo lisele lithithibele ngalesi sehlakalo elizweni elilokuthula elifana leBotswana. " Kuhlala kubikwa ngokuqonga kokudalwa kwamacala amancane okutshontsha lokunye ezigabeni eziseduze lomgcele weZimbabwe, kodwa amacala okubulala abe engavamanga. UDliwayo ube edabuka edolobheni elincane eleNorton eliduzane leHarare, njalo utshiye abantwana abathathu.